**Министерство на регионалното развитие и благоустройството**

**М О Т И В И**

за разработване на проект на

**Наредба за изменение и допълнение на Наредба № РД-02-20-3 от 9 ноември 2022 г. за техническите изисквания към енергийните характеристики на сгради**

(ДВ, бр. 92 от 18.11.2022 г.)

1. **Причини, които налагат приемането на нормативния акт**

Проектът на Наредба за изменение и допълнение на Наредба № РД-02-20-3 от 9 ноември 2022 г. за техническите изисквания към енергийните характеристики на сгради е разработен на основание чл. 169, ал. 4 във връзка с чл. 169, ал. 1, т. 6 от Закона за устройство на територията (ЗУТ) и чл. 31, ал. 4 от Закона за енергийната ефективност (ЗЕЕ).

Причините за разработването на нормативния акт са следните:

Наредба № № РД-02-20-3 от 9 ноември 2022 г. за техническите изисквания към енергийните характеристики на сгради (Наредба № РД-02-20-3 от 9.11.2022 г.) има висока обществена значимост за обезпечаването на процеса за изпълнение на проектите за енергийна ефективност на сгради по Националния план за възстановяване и устойчивост на Република България до 2027 г. (НПВУ) с хармонизирани технически изисквания към енергийните им характеристики.

Поради приложимостта на наредбата във всички процедури за енергийна ефективност на сгради, предвидени за финансиране по НПВУ, и високите изисквания на Европейската комисия за постигане на резултати, с § 4 от преходните и заключителни разпоредби на наредбата, нормативният акт влезе в сила от деня на обнародването му в Държавен вестник – 18.11.2022 г. (с изключение на изискването по чл. 21, ал. 1, т. 1, което влиза в сила от 1.01.2024 г.). След влизането в сила на наредбата, Министерството на регионалното развитие и благоустройството (МРРБ) отговори на искането на Камарата на енергийните одитори за провеждане на информационни дни за разясняване на новия подход за изчисляване на първичната енергия, наложен от въвеждането на европейските стандарти, посочени в Приложение I на Директива 2010/31/ЕС относно енергийните характеристики на сградите. След проведени два поредни информационни дни с обучителен характер (на 28.11.2022 г. – 29.11.2022 г. в гр. София) бяха изведени като необходими някои допълнения в наредбата, например: в Таблица 2 към ал. 1 на чл. 23 от наредбата е създаден нов ред с нормативно изискване към коефициента на топлопреминаване за елементи на конструкцията от стоманобетон. Извършена е допълнителна техническа редакция на математически означения в уравнения, включени в Приложение № 1 от № РД-02-20-3 от 9.11.2022 г., както и на отделни препратки към таблици и формули. В § 9 от преходните и заключителни разпоредби на наредбата е допълнен текст, който уточнява, че класът на прогнозираното енергопотребление след изпълнение на енергоспестяващите мерки в обследванията за енергийна ефективност на сгради, изпълнени до влизане в сила на Наредба № РД-02-20-3 от 9.11.2022 г. не следва да се променя „в по-нисък клас“.

След обнародването на наредбата в „Държавен вестник“ в МРРБ се получи предложение от Камарата на архитектите в България за удължаване срока на действие на отменената Наредба № 7 от 2005 г. за енергийна ефективност на сгради. Камарата на инженерите в инвестиционното проектиране също застъпи такава позиция, изразена на две срещи с министъра на регионалното развитие и благоустройството, проведени на 15.11.2022 г. и на 24.11.2022 г. Като основни мотиви за искането за удължаване на срока е наличието на не малък брой инвестиционни проекти, които са разработени, съгласувани са или са в процес на съгласуване със специализирани контролни органи по ЗУТ, но не са внесени за одобряване от компетентните органи по ЗУТ.

Във връзка с изложеното разработването на Наредба за изменение и допълнение на Наредба № РД-02-20-3 от 9 ноември 2022 г. цели осигуряването на равнопоставеност на разработени инвестиционни проекти, за които преди влизане в сила на Наредба № РД-02-20-3 от 9.11.2022 г. е вложен проектантски труд и средства на възложителите. С направените изменения в наредбата ще се предостави възможност проекти, които се намират в заварено положение като разработени и внесени за съгласуване със специализираните контролни органи по чл. 144, ал. 1, т. 5, 7 и 9 от ЗУТ до 18.11.2022 г., да могат да бъдат внасяни за одобряване от компетентните органи по ЗУТ, в съответствие с нормите на отменената Наредба № 7 от 2005 г. за енергийна ефективност на сгради (ДВ, бр. 5 от 2005 г.).

С НИД на Наредба № РД-02-20-3 от 9 ноември 2022 г. се предвижда да отпадне § 5, ал. 3 от преходните и заключителни разпоредби на Наредба № РД-02-20-3 от 9.11.2022 г. Отпадналата необходимост на разпоредбата се мотивира със следното: За инвестиционни проекти на нови сгради, които във връзка с НИД на Наредба № РД-02-20-3 от 9 ноември 2022 г. ще се изпълнят по нормите на отменената Наредба № 7 от 2005 г. за енергийна ефективност на сгради, се предвижда разписването на отделна разпоредба в свързаната наредба по чл. 48 от Закона за енергийната ефективност, която ще уреди преходен период за приемане на сертификати на нови сгради, изградени по съгласувани и одобрени проекти съгласно нормите на отменената Наредба № 7 от 2005 г. за енергийна ефективност на сгради.

1. **Цели, които се поставят с приемането на нормативния акт.**

**Основна цел** за разработване на Наредба за изменение и допълнение на Наредба № РД-02-20-3 от 9 ноември 2022 г. за техническите изисквания към енергийните характеристики на сгради е осигуряване на облекчен административен преход в процеса на хармонизация на техническите изисквания към енергийните характеристики на сградите в съответствие с Директива (ЕС) 2018/844 на Европейския парламент и на Съвета от 30 май 2018 година за изменение на Директива 2010/31/ЕС относно енергийните характеристики на сградите и Директива 2012/27/ЕС относно енергийната ефективност.

1. **Финансови и други средства, необходими за прилагането на нормативния акт.**

За прилагане на предложения проект на Наредба за изменение и допълнение на Наредба № РД-02-20-3 от 9 ноември 2022 г. за техническите изисквания към енергийните характеристики на сгради не са необходими финансови и други средства.

1. **Очаквани резултати от прилагането на нормативния акт.**

С приемането на проекта на Наредба за изменение и допълнение на Наредба № РД-02-20-3 от 9 ноември 2022 г. за техническите изисквания към енергийните характеристики на сгради се очакват следните резултати:

* 1. административно облекчаване на проектантските услуги и спестяване на средства за преработване на проекти в заварено положение към 18.11.2022 г.;
  2. административна подкрепа на общинските администрации и специализираните контролни органи по чл. 144, ал. 1, т. 5, 7 и 9 от ЗУТ в период на изменение на нормативната уредба за енергийна ефективност на сгради;
  3. времево осигуряване на подготовката на лицата по чл. 44, ал. 1 от Закона за енергийната ефективност и време за адаптация на стартирали и предстоящи обследвания за енергийна ефективност към хармонизираните технически изисквания към енергийните характеристики на сгради;
  4. техническа редакция на някои математически уравнения в изчислителната методика на наредбата.

1. **Анализ за съответствие с правото на Европейския съюз.**

С проекта на Наредба за изменение и допълнение на Наредба № РД-02-20-3 от 9 ноември 2022 г. за техническите изисквания към енергийните характеристики на сгради не се въвеждат изисквания на правото на Европейския съюз.

**6. Срок за обществени консултации**

За получаване на предложения и становища по проекта на Наредба за изменение и допълнение на Наредба № РД-02-20-3 от 9 ноември 2022 г. за техническите изисквания към енергийните характеристики на сгради, публикуван за обществени консултации, е определен 14 дневен срок съгласно чл. 26, ал. 4, изречение второ от Закона за нормативните актове, във връзка с високата обществена значимост на нормативният акт за изпълнение на проектите за енергийна ефективност на сгради по НПВУ и осигуряването на равнопоставеност на разработени инвестиционни проекти, внесени за съгласуване със специализираните контролни органи по чл. 144, ал. 1, т. 5, 7 и 9 от ЗУТ до 18.11.2022 г., с внесените за одобряване от компетентните органи по ЗУТ в същия срок.